  Майя Бывальцева Ижкарысь Союзной урамын спортъя выль огъет кылдоз. Кызьы ивортӥзы кар администрацилэн пресс-службаез, лэсьтӥськонъя ӵектосэн тодматӥз «М-Актив» огазеяськонлэн кивалтӥсезлэн воштӥсез Марина Егорова. «Та объектэз лэсьтон улэ чаклам интывыл нимысьтыз утиське, со дендропарклэн люкетэз, соин ик ӵектосэз кутскемлэсь азьвыл, калыклэсь мылкыдъёссэ тодоно: мар соослэн отын адӟемзы потэ — спортъя огъет яке поръян инты», — вераз Ижкар администрацилэн тӧроезлэн нырысетӥ воштӥсез Ильдар Бикбулатов. Ӵектосъя, Союзной урамын волейболъя центр, теннисъя но пляж волейболъя площадкаос, скет-парк но куас база пуктыны кулэ. Объектэз 3 арскын вуттыны чакламын, инвестициослэн быдӟалазы — 150 миллион манет, коньдэтэ вытъёс — араз 1 миллион 500 сюрс манет. Ижкарлэн тӧроез Юрий Тюрин верамъя, Союзной урамез азинтон ужпумез котыр ласянь эскероно. «Валаны кулэ, кыӵе мерлыко но спортъя объектъёс кылдыны кулэ та ёросын Генпланъя. Со сяна, та интывыл «Первомайское» муниципал кылдытэтлэн музъемез. Озьыен, тодоно, кызьы учко та ӵектосэз быдэстон шоры Дэри ёросын. Соин ик дэмласько та ӵектосэз лыдэ басьтыны, сое Карез лэсьтонъя кенеше поттыны но Дэри ёрос администарцилэн ыстэм муртъёсыныз ӵош эскерыны», — ӵектӥз Юрий Тюрин. Инвестициосъя кенеш соин соглаш кариськиз. Тегъёс: Спорт Ижкар ЮрийТюрин Удмуртия инвестициос  